Koronapelkoinen vuokranantaja antoi häädön lääkärille Englannissa.

Britanniassa 578 ihmistä on kuollut koronaviruksen takia. EPA/AOP

Myös Britanniassa terveydenhoitojärjestelmän kestokykyä testataan nyt toden teolla.

Lontoon sairaalat ovat täyttymässä kovaa vauhtia koronaviruspotilaista, ja kapasiteetti on tulossa vastaan jo muutaman päivän sisään, sanoo sairaaloiden johtajien etujärjestön toimitusjohtaja Chris Hopson brittilehti Guardianin mukaan.

Hopsonin mukaan sairaalat ovat lisänneet tehohoidon kapasiteettiaan viisin- tai seitsenkertaisesti viime viikkojen aikana. Kuitenkin sängyt täyttyvät hänen mukaansa hälyttävää tahtia.

Tilannetta vaikeuttaa se, että erittäin suuri osa henkilökunnasta on poissa töistä esimerkiksi koronavirusepäilyn takia. Joissain sairaaloissa jopa 30 tai 50 prosenttia henkilökunnasta on poissa.

BBC Radio 4 -kanavan haastattelussa hän sanoi, että sairaaloilla on vaikeuksia vastata kasvaviin potilasmääriin, ja että vakavasti sairaiden potilaiden määrä on räjähtänyt käsiin.

–He sanovat, että [vaikeuksia aiheuttaa] uusien potilaiden määrä, saapumisnopeus, ja se, kuinka sairaita he ovat. He puhuvat aalloista toisen perään. Puhutaan jatkuvasta tsunamista.

Lontoon sairaaloihin kohdistuu kova paine koronan takia. EPA/AOP

Lontoon Imperial Collegen professori Neil Ferguson, joka toimii Britannian hallituksen neuvonantajana, kertoi torstaina näkevänsä tilanteen hieman optimistisemmin.

–Meillä tulee olemaan joitain erittäin vaikeita viikkoja, mutta uskomme, että kapasiteetilla, jota nopeasti lisätään, terveydenhoitojärjestelmä tulee olemaan stressin alaisena, mutta se ei tule murtumaan, Ferguson sanoi BBC Radio4:ille.

Koronapelkoinen vuokraemäntä antoi lääkärille häädön

Britannian julkisessa terveydenhoidossa työskentelevä lääkäri kertoo saaneensa häädön kotoaan vuokraemännän koronapelon takia. Asiasta kertoo Sky News.

– Sain tänään tekstiviestin, jossa minua pyydettiin etsimään vaihtoehtoista asuinpaikkaa heti, ja että voisinko yöpyä jossain muualla siihen asti kunnes löydän vakituisen paikan, Maria Tadros kirjoittaa Facebookissa.

Edellisenä iltana vuokranantaja oli vaikuttanut ahdistuneelta katsoessaan TV-uutisia. Hän oli kysellyt, tapaako Tadros potilaita ja kysynyt, millainen ”tilanne” hänellä on ”kotimaassa, ja kuinka kaukana se on”.

28-vuotias Tadros on työskennellyt Britanniassa lääkärinä neljän vuoden ajan. Työpaikka on Shropshiressä lähellä Birminghamia.

Hän on syntynyt Egyptissä, ja hänen vanhempansa muuttivat Englantiin hänen ollessaan kolmen vuoden ikäinen.

–Ymmärrän hänen ahdistuksensa täysin, Tadros kertoo Sky Newsille.

–Uskon, että hän halusi tuoda perheensä kotiin, eikä halunnut, että joku sairaalassa työskentelevä aiheuttaisi heille tartuntariskin.

Tadros onnistui saamaan huoneen vuokralle nopealla aikataululla ja lähti töistä etuajassa pakkaamaan.

–Piti tehdä useita kierroksia, koska minulla ei ole matkalaukkua, joten se piti hoitaa muovikasseilla ja käsilaukuilla.

Britanniassa 578 ihmistä on kuollut koronaviruksen takia. Kuolemien määrä lisääntyi vuorokaudessa 113 kuolemalla.